Körözik a közismert brazil plasztikai sebészt, a fenéknagyobbító beavatkozásai miatt Dr. Bumbumnak nevezett Dr. Denis Furtadot, miután véletlenül megölte egyik páciensét – írja a BBC.

Dr. Bumbum egy Lilian Calixto nevű nőnek adott be fenéknagyobbító injekciókat a lakásán, ami után a nő rosszul lett, és hiába szállította őt Bumbum kórházba, belehalt a kezelésbe. Hogy pontosan miért, azt nem tudni, a helyi egészségügyi tanács vizsgálatokat kezdett.

Ezután Bumbum doktor menekülőre fogta, ezért a brazil bíróság körözést adott ki ellene. A barátnőjét viszont elkapták, és őrizetbe vették, mivel azt gyanítják, neki is köze volt Lilian Calixto halállal végződő fenéknöveléséhez.

Valószínűleg nem lesz nehéz megtalálni, mivel Bumbum úr nem csak hírességekkel dolgozik, ő maga is celebnek számít már, a – jelenleg nem elérhető – Instagramján 650 ezer követője van, és rendszeresen szerepel tévéműsorokban is, gyakorlatilag ő a seggnagyobbítás Zacher Gábora Brazíliában.